Der var kun en ting, de kunne blive enige om de to forsvarere i Eddie-sagen. De mente nemlig begge, at deres klient har fortalt sandheden ved retten i Hjørring under retssagen. Problemet for de to forsvarere er, at deres klienter har givet vidt forskellige forklaring. Den ene tiltalte, en 53-årig svensk mand, som Karina Skou er forsvarer for, har forklaret ved retten i Hjørring, at han ikke har skudt og dræbt Eddie Karl-Johan Christensen, og han har i øvrigt heller ikke et bud på, hvem der skulle have gjort det. Den anden tiltalte, en 46-årig svensk mand, som Jens Christian Christensen er forsvarer for, har forklaret, at han mener, at det er den 53-årige, der har skudt Eddie Karl-Johan Christensen. Tror ikke på forklaring Ved torsdagens retsmøde skulle de to forsvarere komme med deres afsluttende procedure, og her var de ikke sene til at mene, at den andens klient slet og ret har løjet i retten. - Jeg tror ikke på den 46-åriges forklaring, og der må jeg sige, at det gør anklagemyndigheden heller ikke, for så havde de ikke tiltalt ham for manddrab, sagde Karina Skou ved Retten i Hjørring med henvisning til, at anklager Kim Kristensen tidligere i retten ved sin procedure havde fortalt, at han mener, at den 46-åriges forklaring er mest troværdig, men at han mente, at den 46-årige bagatelliserede sin egen indblanding og derfor ikke troede på, når den 46-årige sagde, at han ikke havde andel i drabet på Eddie Karl-Johan Christensen. Karina Skou kom med mange eksempler, hvor hun mener, at den 46-åriges forklaring ikke giver mening. Blandt andet synes hun, at det virker mærkeligt, at den 46-årige har brændt sit tøj fra aftenen, hvor Eddie døde, hvis han mener, at han ikke er indblandet i drabet. - Overordnet mener jeg ikke, at den (den 46-åriges forklaring, red.) giver mening. Den bæger præg af, at man vil holde sig selv og sin kone ude af skylden og lægge skylden på min klient, sagde Karina Skou. Forsvareren for den 53-årige lagde i retten også vægt på, at man ikke har fundet noget af den 53-åriges tøj, hvor der er blod på, som stammer fra Eddie Karl-Johan Christensen. - Jeg mener, at det er ret troværdigt, at min klient ikke bare siger, at det er den 46-årige eller anden, for han ved det ikke. Min klient kunne bare som den 46-årige sige, at han havde set den 46-årige skyde Eddie, det gør han ikke, og det mener jeg gør min klients forklaring troværdig, sagde Karina Skou. Forsvarer: Den 53-årige lyver Senere skulle Jens Christian Christensen komme med sin afsluttende procedure, der også handlede om at fortælle, at hans klient talte sandt, og den 53-årige løj. Han startede med at vise billeder af den 46-årige og Eddie sammen for at indikere, at Eddie Karl-Johan Christensen og den 46-årige havde et godt forhold til hinanden. - Eddie skulle have truet min klient med at skære halsen over på hans familie, og det skulle begrunde, at min klient blev bange. Jeg gør det gældende, at det er løgn, den 53-årige siger det kun, så min klient skulle have et motiv, det er den eneste begrundelse, og alt andet giver ikke mening, sagde Jens Christian Christensen. Herudover fortalte den 46-åriges forsvarer, at den 46-årige kort tid efter anholdelsen allerede den gang forklarede, at det var den 53-årige, der havde skudt Eddie Karl-Johan Christensen. - Den 53-årige venter to måneder med at komme med sin forklaring. På det tidspunkt ved han, hvad min klient har forklaret, og hvad min klients kone har forklaret. I må ikke tro på det den 53-årige har fortalt, sagde Jens Christian Christensen. Begge forsvarer mener, at deres klient skal frikendes for manddrab.

Opsummering:
Selvom de to tiltalte har givet vidt forskellig forklaring i sagen om drabet på Eddie Karl-Johan Christensen, så mener deres respektive forsvarer, at de taler sandt.